《平南谣》
宋代·杨蟠

海南山似刀，溪恶如发弩。
溪山毒烟中人骨，水有蛟蜃陆豺虎。
蛮人徭贼行若飞，纵火劫民杀官府。
溪中之水涨赤血，山头积尸变成土。
经年斗战兵已穷，磔将屠城不可数。
官家发军救死国，万里欢喜得时雨。
诛擒凶党功德高，海水一清奏歌舞。
山非无险，水非无阻，
有地不城，城亦不武。
将民赤肉致戈战，口不能言心自苦。

作者简介：章安人，字公济。仁宗庆历六年进士。为密、和二州推官。诗为欧阳修所称。苏轼知杭州，蟠通判州事，与轼唱酬甚多。历知寿州卒。平生为诗数千篇，号《章安集》。